Zoran Milosavljević

**Zoran Milosavljević** (Beograd, 21. decembar 1939 — Kardica, Grčka, 31. jul 1983), srpski pozorišni i filmski glumac, član drame i vd. umetnički direktor Jugoslovenskog dramskog pozorišta. Šezdesetih godina veoma popularan filmski glumac u Jugoslaviji. Od osnivanja 1970. radio na Studiju B. Poginuo u saobraćajnoj nesreći u Grčkoj, 31. jula 1983. godine.

### Biografija
#### Detinjstvo, mladost i školovanje

Rođen 21. decembra 1939. godine u Beogradu u porodici Ratibora Milosavljevića inž. i Vide, hemičara.

U Beogradu je završio osnovnu školu i Drugu beogradsku gimnaziju. Kao gimnazijalac nagrađivan je za tekstove i sarađivao je sa novinama, gde su mu od 1955. objavljivani prilozi .

Studirao na Filološkom fakultetu u Beogradu slavistiku, ruski i poljski jezik. Prijavio se za studije režije na Akademiji za pozorište, film, radio i televiziju, danas Fakultet dramskih umetnosti, ali mu je, posle prijemnog ispita, predloženo da studira na odseku za glumu.

Diplomirao je na Akademiji za pozorište, film, radio i televiziju 1. jula 1964. u klasi prof. Josipa Kulundžića.

Od stranih jezika govorio je francuski i engleski, a služio se ruskim i poljskim jezikom .

Oženio se 1965, dobio dva sina. Vojni rok odslužio u Osijeku 1966/67. godine .

Zoran Milosavljević je unuk pukovnika Branislava Milosavljevića.

#### Film
Debitovao je, kao student druge godine ulogom pripadnika francuskog pokreta otpora (Felisijen Ertel) u filmu Ne ubij (Tu ne tueras point, 1961) francuskog režisera i glumca Klod Otan Lare (Claude Autant-Lara, 1901-2000), koji se o njemu posebno pohvalno izrazio. Film, koji je sniman u francusko-jugoslovenskoj koprodukciji u studiju u Koštunjaku, od početka sinimanja pratilo je veliko interesovanje javnosti, jer je njegovo snimanje, a potom i prikazivnje bilo zabranjeno u Francuskoj u vreme alžirskog rata. Scenario za film napisali su Žan Oranš (Jean Aurenche) i Pjer Bost (Pierre Bost), igrali su francuski glumci Suzan Flon (Suzanne Flon) i Loran Terzijef (Laurent Terzieff), nemački glumac Frank Horst (Frank Horst), a posebno je pohvaljena i muzika Šarla Aznavura. 
Scene u kojima je Zoran Milosavljević bio zajedno sa Frankom Horstom (Frank Horst) ocenjene su kao „najpotresnije".

Posebno je bio poznat po glavnoj muškoj ulozi u filmu Pesma (1961), urađenom po istoimenom romanu Oskara Daviča, a prema scenariju i režiji Radoša Novakovića. Izbor glumaca, kao i snimanje ovog filma u medijima je praćeno sa posebnom pažnjom. U to vreme Pesma je bio veoma poznat roman i obavezna školska lektira.

Za ulogu u filmu Pesma premijerno prikazanom na 8. Pulskom festivalu 1961. dobio je od zvaničnog žirija nagradu „Mladost“ za najboljeg mladog glumca.

Glavnu mušku ulogu igrao je i u filmu Stepenice hrabrosti (1961), po scenariju i u režiji Ota Deneša. Partnerku, glavnu žensku ulogu igrala je Dušica Žegarac.

Igrao je i u filmovima Radopolje (1963), Nož.(1967), Ubistvo na svirep i podmukao način iz niskih pobuda (1970).

Ovi prvi filmovi bili su zapaženi i u inostranstvu , a njegova prva pojavljivanja na filmu i u pozorištu naišla su na pohvalu kritike. Za ulogu u Pesmi sve kritike su bile pohvalne, što je potvrdila i nagrada na Pulskom filmskom festivalu.

#### Pozorište
Imao zapažene uloge i u pozorištu, televizijskim i radio dramama. Kasnije se uglavnom posvetio pozorištu u matičnoj kući, Jugoslovenskom dramskom pozorištu, gde od 1960. igra u predstavama, da bi, odmah po završetku studija 1. septembra 1963. postao član drame.

Tokom više od dvadesetogodišnjeg nastupanja u Jugoslovenskom dramskom pozorištu ostvario je niz zapaženih uloga, između ostalih u Snu letnje noći, Lepezi Ledi Vindermir, Tarelkinovoj smrti, Zojkinom stanu i dr.

Igrao je i u poznatim predstvama Kad su cvetale tikve po tekstu Dragoslava Mihailovića i Vučjaku Miroslava Krleže, koje su zabranjene. Zabrana izvođenja ovih predstava odrazila se na duži period kriza u Jugoslovenskom dramskom pozorištu.

#### RTS i Studio „B“
Snimio više televizijskih drama i uloga u serijama, između ostalih i u poznatoj televizijskoj seriji Otpisani.

Od samog osnivanja radio-stanice Studio B 1. aprila 1970. vodio je emisiju o kulturi i pozorištu, kao i kontakt emisiju „Fontana želja“.

Kao jedan od prvih saradnika dobio je 1. aprila 1976. Zlatni znak Studija B „za izuzetne i trajne doprinose programu, radu i poslovanju Studija B od njegovog osnivanja“.

#### Kasniji život

Bio je član Udruženja dramskih umetnika Srbije i predsednik komisije UDUS za međunarodnu i međurepubličku razmenu.

Od 1978. do 1983. godine bio je vd. umetnički direktor Jugoslovenskog dramskog pozorišta..

Njegov portret, jednu od prvih pop-art slika na prostoru tadašnje Jugoslavije naslikao je Radomir Reljić 1968. Portret u detinjstvu uradila 1944. godine Vera Ćirić rođ. Milosavljević, njegova tetka.

31. jula 1983. sa porodicom posetio manastire Meteori u Grčkoj. Istog dana, posle podne na neobezbeđenom pružnom prelazu u mestu Nea Monastiri (Novi Manastiri)  na putu Lamija - Larisa, njegov automobil udario je brzi voz Atina -Solun. Teško povređen, umro je u bolnici u gradu Kardica. Sahranjen na Novom groblju u Beogradu .

Zoran Milosavljević je potomak vojvode Janka Popovića, Cincar-Janka, po najstarijem sinu Đorđu Cincar-Jankoviću, okružnom načelniku.

### Filmovi

* Ne ubij (Tu ne tueras point), 1960, režija: Klod Otan Lara, scenario: Žan Oranš i Pjer Bos, uloga: Felisijen Ertel.
* Pesma, 2.8.1961, Avala-film, režija i scenario: Radoš Novaković, po romanu Oskara Danona, uloga: Mića
* Stepenice hrabrosti, 21.12.1961, Zastava-film, režija i scencario: Oto Deneš, uloga: Nikša 
* Radopolje, 13.7.1963, Avala-film, režija Stole Janković, scenario Arsen Diklić, uloga: Vodnik 
* Nož, režija i scenario: Živorad Žika Mitrović, uloga: Beli Pavlović 
* Ubistvo na svirep i podmukao način iz niskih pobuda, 23.12.1969, FRZ Beograd, režija: Živorad Žika Mitrović, scenario Ž. Mitrović – M. Milićević – Lango, uloga: Filip Gec

### Pozorišne predstave
* Ričard Treći, 21.1.1961, JDP, V. Šekspir, režija: Mata Milošević, uloga Lord Grej
* Vilovnjak od zapadnih strana, 18.1. 1962, JDP, Dž. Milington Sing, režija: Predrag Bačetić, uloga: Pevač Balada
* Čiste ruke, 1960, Jovan Hristić, režija: Predrag Bajčetić
* Stenica, V. Majakovski
* Otkriće, Dobrica Ćosić, odlomak iz romana Deobe, uloga: Mladić koji hoće da se bori
* Prokleta avlija, Ivo Andrić, uloga: Mladi Bugarin
* Tartif, JDP, 10.11. 1964. Molijer, režija: Slavko Jan, uloga: Damis, Orgonov sin 
* Savonarola i njegovi prijatelji, 1965, Jovan Hristić, režija: Miroslav Belović
* Hvarkinje, Martin Benetović, režija: Miroslav Belović, uloga: Fabricio
* Koriolan, JDP, V. Šekspir, režija: France Jamnik,
* Kraljević Marko, JDP, Borislav Mihajlović Mihiz, režija Arsa Jovanović, uloga: car Uroš Nejaki
* Rimske lirike, 1968 “.
* Ne igraj se ljubavlju, 1968, JDP, Alfred de Mise, režija: Sava Mrmak
* Kad su cvetale tikve, JDP, Dragoslav Mihailović
* Salome, Miroslav Krleža
* San letnje noći, uloga: Lisandar 
* Hamlet, 22. 1. 1971, JDP, V. Šekspir, režija: Stevo Žigon, uloga Horacije
* Kraljica Elizabeta Prva, 
* Mister Dolar, 1974, JDP, Branislav Nušić, 
* Laža i paralaža, 1974,, JDP, Jovan Sterija Popović 
* Lepeza ledi Vindermir, 24. 2. 1973, JDP, teatar Bojan Stupica, Oskar Vajld, režija: Petar Slovenski, uloga: Lord Vindermir
* Zanat gospođe Vorn, JDP, Bernard Šo, 
* Naslovna strana, 
* Tarelkinova smrt ili veseli dani, JDP, Aleksandar Suhovo-Kobilin, režija: Branko Pleša (glavna nagrada Bitefa 1974)
* Vučjak, 25. maj 1974, Miroslav Krleža, režija: Dino Radojević, uloga: dr Zlatko Strelec
* Šamar, 
* Lorencaćo, 4. april 1978, JDP, Alfred de Mise, režija Brano Pleša, Kardinal Čibo
* Kralj Lir, V. Šekspir, Dubrovačke letnje igre, 21. jul i 26. jul 1979, režija: Paolo Mađeli
* Zojkin stan, JDP, Mihail Bulgakov, uloga: grof Oboljenski
* Ožalošćena porodica, Branislav Nušić,
* Hrvatski faust, 1982, JDP, režija: Slobodan Šnajder,

### Televizija
* Zakopajte mrtve, dramska emisija, TV Beograd, režija: Aleksandar Đorđević, 
* Dva presudna dana, 1963, televizijska drama po noveli F. Dostojevskog Selo Stepančikovo, TV Beograd, režija: Sava Mrmak, uloga: Serjoža
* Koštana, televizijska drama po Bori Stankoviću, TV Beograd, režija: Jovan Konjović, uloga: Stojan
* Prva ljubav, 1962, televizijski tercet po Đovani Bokaču, režija: Mirjana Samardžić, TV Beograd, uloga: Rikardo
* Srećan put čiko, 1965, TV Beograd, Dragovan Jovanović, Ognjen Lakićević, režija: Miodrag Gajić, 
* Ko će da spase orača, 1969, TV Beograd, Frenk D. Džilroj, režija: Sava Mrmak 
* Suđenje Gistavu Floberu, 1971, televizijska drama, Danilo Nikolić, TV Beograd
* Afera nedužne Anabele, 1972, TV Beograd, Velimir Ilić, Aleksandar Obrenović, režija: Milenko Maričić, 
* Mister dolar, 1974, B. Nušić, snimak predstave, TV Beograd
* Laža i paralaža, 1974, J. S. Popović, snimak predstave, TV Beograd Otpisani, 1975, 4. epizoda „Štamparija“, uloga: Dr Janković
* Crni dani, 1977, mini tv-serija, Milenko Vučetić, režija: Sava Mrmak, TV Beograd
* Slom, 1980, televizijska serija, TV Beograd, Sveta Lukić, režija: Sava Mrmak, uloga: sudija Stanojević

### Radio
* Fontana želja, Studio B
* Molijer, Mihail Bulgakov, radio-drama, Radio Beograd

## Reference

## Vanjske veze
*